KLASA: P-485/23

URBROJ: 711-02-01/06-2024-6

Zagreb, 21. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić kao zamjenice predsjednice Povjerenstva, Igora Lukača, Nike Nodilo-Lakoš i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Irene Petrijevčanin, OIB:**  **……………**, **državne tajnice u Ministarstvu unutarnjih poslova,** pokrenutom po službenoj dužnosti, na 54. sjednici održanoj 21. lipnja 2024. godine, donosi sljedeću

**ODLUKU**

1. **Obveznica Irena Petrijevčanin, državna tajnica u Ministarstvu unutarnjih poslova, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinila je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Irena Petrijevčanin, državna tajnica u Ministarstvu unutarnjih poslova, nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom imenovana obnaša dužnost državne tajnice u Ministarstvu unutarnjih poslova od 24. rujna 2020. godine ima status obveznice sukladno članku 3. stavku 1. točki 6. ZSSI-a te je dužna postupati po odredbama navedenog zakona.

Uvidom u Registar obveznika Povjerenstvo je utvrdilo da obveznica nije podnijela imovinsku karticu povodom godišnje obveze podnošenja za 2022. u zakonskom roku do 31. siječnja 2023. godine.

Slijedom navedenog, Povjerenstvo je dana 06. ožujka 2024. godine, utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznicu putem obavijesti KLASA: P-485/23, URBROJ: 711-02-01/06-2024-03 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica se očitovala na navedenu obavijest navodeći da joj se, zbog niza objektivnih neugodnih životnih okolnosti privatne naravi koje su je pogodile, prvi puta dogodilo da je previdjela pravovremeno podnijeti imovinsku karticu, konkretno do 31. siječnja 2023. godine te da se za isto ispričava. Nadalje, navela je da da kada je uočila propust, putem maila poslala objašnjenje i pokušala ispraviti svoj propust no da zbog nadogradnje informacijskog sustava to nije mogla učiniti, a također da joj nije bilo omogućeno popunjavanje/izmjena u poljima imovinske kartice koju kao korisnica sustava ne može popuniti osobno, već je potrebna izmjena od strane Povjerenstva na što je ukazala mailom i telefonski čekala da se isto riješi. Također, da joj je prilikom popunjavanja kartice tehničke poteškoće izazvalo što je joj je u imovinskoj kartici pogrešno naznačen mail, na što je također ukazala zajedno s molbom za promjenu prezimena te o izmijenjenom bračnom statusu. Zaključno je navela da budući da je uvijek pravovremeno dostavljala imovinsku karticu i nije imala nikakvih zakonskih propusta, zamolila je da joj se ta činjenica uzme u obzir, kao i činjenica da je skromnih primanja i nema nikakve ušteđevine. Također, uvidom u Registar obveznika, Povjerenstvo je utvrdilo da je obveznica 25. ožujka 2024. podnijela imovinsku karticu za 2022. godinu, a 26. travnja 2024. imovinsku karticu za 2023. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju, budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznica Irena Petrijevčanin nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine, već sa zakašnjenjem dana 25. ožujka 2024. godine, imenovana je počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obveznici izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznica ipak, iako sa zakašnjenjem, podnijela godišnju imovinsku karticu za 2022. godinu te da je također 26. travnja 2024. podnijela imovinsku karticu za 2023. godinu. Također, Povjerenstvo kao olakotnu okolnost obveznici uzima u obzir i činjenicu da protiv imenovane do sada pred Povjerenstvom nisu vođeni postupci vezani uz propust podnošenja imovinskih kartica. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

ZAMJENICA PREDSJEDNICE POVJERENSTVA

Ines Pavlačić, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Irena Petrijevčanin, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana